**Πίσω χώρος 2024 -25**

**ΔΕΛΤΙΟ ΤΥΠΟΥ**

**ΑΣΚΗΤΙΚΗ - Salvatores Dei του Νίκου Καζαντζάκη**

Ένα από τα πιο εμπνευσμένα και συμπαγή κείμενα της ελληνικής γλώσσας, πολυεπίπεδο και αποκαλυπτικό, το δοκίμιο-μανιφέστο, στο οποίο ο Καζαντζάκης καταθέτει τις οδύνες και τις ελπίδες του προσωπικού του αγώνα για την ανεύρεση και την κατανόηση του Θεού, του δικού του Θεού, μεταφέρεται στη μορφή θεατρικού μονολόγου από τον ηθοποιό και σκηνοθέτη **Βασίλη Βασιλάκη.**

Μέσα στην περίεργη εποχή που διανύουμε , όπου επαναπροσδιορίζονται αξίες και αρχές του κοινωνικού μας ιστού, η αιώνια κραυγή του Ν. Καζαντζάκη φαντάζει ως η πιο επίκαιρη από ποτέ. Η μάχη του ανθρώπου με τις δυνάμεις της υλικής, πνευματικής και ηθικής φθοράς και η ανάδειξη εκείνων των ικανοτήτων και αρετών του ανθρώπου που τον ωθούν να κοιτάζει ψηλά, να μάχεται, να δημιουργεί και να ελπίζει απελπισμένα.

Ο ηθοποιός Βασίλης Βασιλάκης, απόφοιτος της σχολής του Κουν και δραστήριος εργάτης του θεάτρου, έχει εδώ και αρκετά χρόνια αφοσιωθεί στην πολιτιστική δράση έξω από τη θεατρική αγορά της Αθήνας, δράση πολυεπίπεδη και πολυσχεδής, διδασκαλία υποκριτικής στη θεατρική ομάδα της Αίγινας, παιδικό θέατρο, μαριονέτες.

Η επίμονη αναμέτρησή του με το εκστατικό εσωτερικό ποίημα του Ν. Καζαντζάκη, τον ώθησε να το σχηματοποιήσει σε θεατρικό μονόλογο και από το 2010 να το παρουσιάζει σε φεστιβάλ και χώρους πολιτισμού, αποκομίζοντας διθυραμβικές κριτικές.

**Φέτος θα το παρουσιάσει για 20 μόνο παραστάσεις, στον «Πίσω χώρο» του Θεάτρου Κάτω απ’ τη Γέφυρα.**

Όπως χαρακτηριστικά αναφέρει ο ίδιος: «Με ένα παλιό ποδήλατο απομακρυνόμουν από την πόλη και απάγκιαζα στις αυλές των μικρών εκκλησιών, σε ερημικές παραλίες ή στα βουνά της Αίγινας προσπαθώντας να κατανοήσω τα πυκνά σε νόημα και ανάγκη λόγια του Καζαντζάκη. Δύσκολος, φοβερός, ατέλειωτος ανήφορος».

Η «Ασκητική» του Βασίλη Βασιλάκη, δομήθηκε με όρους απόλυτα σύγχρονους σαν ένα έργο υπό συνεχή εναλλαγή, μεταλλασσόμενο κινησιολογικά και υφολογικά, κρατώντας όμως τους στέρεους πυρήνες του λόγου και της υποκριτικής.

Ο φωτισμός μοναδικός «βοηθός» της παράστασης παραλλάσσεται ακολουθώντας τα σκαλοπάτια ερμηνείας του κειμένου.

ΑΣΚΗΤΙΚΗ του Νίκου Καζαντζάκη

Σκηνοθεσία-Ερμηνεία Βασίλης Βασιλάκης

Θεατρική Διασκευή Ευτυχία Δρούκα

Φωτισμοί Νίκος Μαυρόπουλος

Ενδυματολόγος Δανάη Καββαδία

Κάθε Σάββατο στις 9:30 μμ. & Κυριακή στις 8:30 μμ.

Έναρξη Σάββατο 2 Νοεμβρίου 2024

Διάρκεια: 75’

**ΘΕΑΤΡΟ ΚΑΤΩ ΑΠ’ ΤΗ ΓΕΦΥΡΑ**

Πλατεία ηλεκτρικού σταθμού Ν. Φαλήρου

Πληροφορίες στο 210.4816200

Site: katoapotigefyra.gr

Mail: info@katoapotigefyra.gr

---------------------------------------------------------------------------------------------------------------------

Επικοινωνία: Kωνσταντίνα Σαραντοπούλου |6977816408  **|** kosarantopoulou@yahoo.gr